b'\n_START_ARTICLE_\nHMS Thanet\n_START_SECTION_\nPalvelus\n_START_PARAGRAPH_\nHMS Thanet sijoitettiin palvelukseen otettaessa lentokoneiden nousualustojen koealukseksi. Toisen maailmansodan puhjetessa alus oli Hongkongissa Kiinan aseman paikallislaivueessa._NEWLINE_Alus m\xc3\xa4\xc3\xa4r\xc3\xa4ttiin lokakuussa muutettavaksi nopeaksi miinalaivaksi ja se siirrettiin 18. lokakuuta Hongkongissa telakalle muutost\xc3\xb6it\xc3\xa4 varten. Alus laski 21.-27. lokakuuta miinakent\xc3\xa4n Lantaun kanavaan apumiinalaiva HMS Man Yeungin kanssa. Se palautettiin miinoitusten p\xc3\xa4\xc3\xa4tytty\xc3\xa4 sukellusveneentorjuntaan._NEWLINE_Kiinan asemalle sijoitettuna HMS Thanet suojasi alueen meriliikennett\xc3\xa4, kunnes Japani julisti sodan liittoutuneille. Alus siirrettiin 8. joulukuuta 1941 HMS Scoutin kanssa Singaporeen, jonne ne saapuivat 13. joulukuuta._NEWLINE_Alus l\xc3\xa4hti 26. tammikuuta 1942 Australian laivaston h\xc3\xa4vitt\xc3\xa4j\xc3\xa4n HMAS Vampiren kanssa torjumaan Keisarillisen Japanin laivaston osastoa, joka oli matkalla Endauhun Malesian it\xc3\xa4rannikolla. Seuraavana p\xc3\xa4iv\xc3\xa4n\xc3\xa4  HMS Thanetin konehuoneeseen osui kranaatti taistelussa kevyt risteilij\xc3\xa4 Sendain ja h\xc3\xa4vitt\xc3\xa4jien Y\xc5\xabgirin, Fubukin ja Asagirin kanssa, jolloin alus menetti liikuntakykyns\xc3\xa4 ja lopulta upposi.'